सुन तस्करी प्रकरणमा जोडेर मलाई बद्‌नाम गर्न खोजिएको छ : अर्थमन्त्री पुन
अर्थमन्त्री एवं माओवादी केन्द्रका उपमहासचिव वर्षमान पुनले सुन तस्करी प्रकरणमा जोडेर आफूलाई बद्‌नाम गर्न खोजिएको बताएका छन् । 
काठमाडौँ — अर्थमन्त्री एवं माओवादी केन्द्रका उपमहासचिव वर्षमान पुनले सुन तस्करी प्रकरणमा जोडेर आफूलाई बद्‌नाम गर्न खोजिएको बताएका छन् । प्रतिनिधिसभा बैठकबाट बाहिरिने क्रममा शुक्रबार सञ्चारकर्मीलाई प्रतिक्रिया दिँदै नेता पुनले सुन तस्करी प्रकरणमा आफ्नो कुनै संलग्नता नभएको दाबी गरेका हुन् । 'संसद्‌मा आवाज उठेर । सबैले स्वीकार गरेको छ । उच्चस्तरीय न्यायिक छानबिन आयोग छ । जसले सन्दर्भ नै नउठाएकोमा मेरो नाम जोडेर बद्‌नाम गराउन खोजिएको छ,' उनले थपे, 'म खण्डन गर्छु, कहीं पनि संलग्नता छैन । हुँदैन । हुने छैन । राजनीतिक रुपमा आग्रहवस मलाई आक्रमण गरिएको छ । मिडिया ट्रायल गरिएको छ । मेरो असहमति छ ।'उनले न्यायिक छानबिनमा आफू जस्तोसुकै अवस्थामा तयार रहेको बताए । 'म सदैव कानुनी रुपमा न्यायिक हुने छानबिनमा तयार रहेको छु ।'चिनियाँ सुन तस्कर दावा छिरिङसँग अर्थमन्त्री पुन, पूर्वउपराष्ट्रपति नन्दबहादुर पुन, माओवादीका उपाध्यक्ष समेत रहेका पूर्वसभामुख कृष्णबहादुर महरासहितका उच्च पदस्थ राजनीतिक व्यक्तिसँग सम्पर्क तथा आउजाउ रहेको तथ्य यसअघि नै खुलिसकेको छ । तर महरासँग मात्रै सामान्य सोधपुछ गरेर प्रहरीले अन्य नेतालाई उन्मुक्ति दिएको छ । 